Доўга і з задавальненнем Раман Цімафеевіч расказваў пра свае пчолы, седзячы на лаўцы каля двара. Яго дом першым сустракае гасцей вёскі Палессе, названай так у час калектывізацыі замест спрадвечнага імя – Падканаплішча. У пачатку 50-х гадоў ён вярнуўся сюды пасля таго як “сцягнуў увесь свет”. Так гаспадар кажа пра той час, калі маленькім быў выгнаны ў Германію, потым вучыўся ў Калінкавічах на будаўніка, зноў вярнуўся ў Германію ўжо салдатам тэрміновай службы, быў на будоўлях у Польшчы, Маскве, тэлевізійную вежу ў Смятанічах будаваў. Шмат прафесій прымераў на сябе ў роднай вёсцы: быў і пастухом, і будаўніком, і вартаўніком, і брыгадзірам, і лесарубам.